# ஜில் பிப்ஸின் மரணம்



ஆங்கில விலங்குரிமை ஆர்வலரான **ஜில் ஃபிப்ஸ்** பிப்ரவரி 1, 1995 அன்று, இங்கிலாந்திலுள்ள கோவென்ட்ரி விமான நிலையத்திற்கு அருகே இறைச்சிக்காக உயிருள்ள கன்றுகளை ஏற்றுமதி செய்வதைத் தடுக்கும் போராட்டத்தில் ஈடுபட்டிருந்தபோது ஒரு பொதியுந்தின் அடியில் நசுக்கப்பட்டுக் கொல்லப்பட்டார்.  

## பின்னணி
1994-ம் ஆண்டு இங்கிலாந்தில் விலங்குரிமைப் போராளிகள் பி & ஓ (P & O), ஸ்டெனா ஸீலிங்க் (Stena Sealink), பிரிட்டனி ஃபெரீஸ் (Brittany Ferries) உள்ளிட்ட முக்கிய கப்பல் நிறுவனங்களை அவை அதுவரை செய்து வந்த உயிருள்ள விலங்கு ஏற்றுமதியை நிறுத்தும்படி கேட்டுக்கொண்டு அக்கோரிக்கையை அந்நிறுவனங்கள் ஏற்கும்படிச் செய்வதில் வெற்றியும் கண்டனர். ஜனவரி 1995-ல், முப்பது விலங்குப் பண்ணையார்கள் கொண்ட குழு ஒன்று கடல் மற்றும் விமான வழிகளின் மூலம் விலங்குகளை ஏற்றுமதி செய்யும் மாற்றுப் போக்குவரத்தைச் செயல்படுதும் ஐ.டி.ஏஃப் (ITF) என்ற ஒரு அமைப்பை நிறுவியது. அத்தகைய ஒரு வழித்தடமாகக் கோவென்ட்ரி விமான நிலையம் அமைந்தது. அதன் வழியாக விலங்குகளை விமானங்கள் மூலம் ஏற்றுமதி செய்யத் திட்டமிடப்பட்டது. மீண்டும் விலங்குரிமை செயற்பாட்டாளர்கள் கோவென்ட்ரி, பிளைமவுத் மற்றும் டோவர் விமான நிலைய அதிகாரிகளுக்கு அழுத்தம் கொடுத்து விலங்குகள் ஏற்றுமதியை தடை செய்வதில் வெற்றி கண்டனர். எனினும் விலங்கு ஏற்றுமதி அனைத்தையும் அனுமதிக்குமாறு நீதிமன்றங்கள் உத்தரவிட்ட காரணத்தால் இப்போராட்டங்கள் அனைத்தும் தோல்வியடைந்து விலங்கு ஏற்றுமதி மீண்டும் தொடங்கப்பட்டது.  
இதைத் தொடர்ந்து மேலும் பல நீதிமன்ற வழக்குகள் தொடர்ந்தன. எனினும் இறுதியில் பெரும்பாலான ஐரோப்பிய பொருளாதார சமூகம் மாட்டுப் பித்த நோய் காரணமாக பிரித்தானிய மாட்டிறைச்சியை புறக்கணிக்கத் துவங்கிய காரணத்தால் 1996-ல் ஒருவழியாகத் தடை செய்யப்பட்டு இந்த விலங்கு ஏற்றுமதி வர்த்தகம் ஒரு முடிவுக்கு வந்தது. 2006-ல் இந்தத் தடை மீண்டும் நீக்கப்பட்டது என்றாலும் கோவென்ட்ரி விமான நிலைய நிர்வாகத் தலைவர் உயிருள்ள கன்றுகளை விமானங்கள் மூலம் ஏற்றுமதி செய்வதற்கான கோரிக்கைகளை இனி மறுக்கப்போவதாக உறுதியளித்தார்.  

## ஜில் பிப்ஸ்

ஜில் பிப்ஸ் (15 ஜனவரி 1964 – 1 பிப்ரவரி 1995) 16 வயதில் பள்ளிப் படிப்பை விட்டுவிட்டு இராயல் மெயில் நிறுவனத்திடம் வேலைக்குச் சென்றார். இளம் வயதிலேயே விலங்குகளைப் பராமரிப்பதில் ஆர்வம் காட்டிய பிப்ஸ், தனது 11 வயதிலிருந்தே உரோம வர்த்தகத்திற்கு எதிராக தனது தாய் செய்த பிரச்சாரங்களில் கலந்து கொள்ளலானார். இதைத் தொடர்ந்து சைவ உணவு முறைக்கு மாறிய பிப்ஸ், தனது குடும்பத்தினரையும் சைவ உணவு முறையைக் கடைபிடிக்கச் செய்தார். கிழக்கத்திய விலங்கு விடுதலை லீக் அமைப்பில் இணைந்து செயலாற்றத் துவங்கிய பின்னர் பிப்ஸ் தனது தாயாருடன் சேர்ந்து செய்த ஒரு உள்ளூர் பிரச்சாரத்தின் விளைவாக அந்த ஊரில் செயல்பட்டு வந்த உரோம விற்பனை மையமொன்றும் உரோமப் பண்ணையையும் மூடப்பட்டன.  

1986-ம் ஆண்டு தனது தாயுடனும் சகோதரியுடனும் சேர்ந்து பிப்ஸ் யூனிலீவர் ஆய்வகங்களில் உடற்கூறாய்வு நடத்தப்படுவதை எதிர்த்து அங்கு திடீர் கண்காணிப்புச் சோதனை ஒன்றை மேற்கொண்டார். அங்கு அவர் "கணினி உபகரணங்களை அடித்து நொறுக்கி அதன் மூலம் ஆயிரக்கணக்கான பவுண்டுகள் மதிப்புள்ள சேதம் ஏற்படுத்தினார்" என்று ஊடகங்கள் உரைத்தன. அவரும் அவரது குழுவினரும் கைது செய்யப்பட்டு அவர்கள் மீது வழக்குத் தொடரப்பட்டது. பிப்ஸின் தாய்க்கு ஆறு மாத சிறைத்தண்டனையும் அவரது சகோதரிக்கு பதினெட்டு மாத சிறைத்தண்டனையும் விதிக்கப்பட்டன. பிப்ஸ் அப்போது கர்ப்பமாக இருந்ததால் அவரது தண்டனை காலம் நீக்கப்பட்டது.  

## விபத்தும் மரணமும்
பிப்ரவரி 1, 1995 அன்று பேகின்டனில் உள்ள கோவென்ட்ரி விமான நிலையத்தில் ஐரோப்பா முழுவதும் விநியோகிப்பதற்கு வேண்டி உயிருள்ள கன்றுகளை ஆம்ஸ்டர்டாமுக்கு ஏற்றுமதி செய்யப்படவிருந்ததை எதிர்த்துப் போராட்டம் நடத்திய 35 விலங்குரிமை ஆர்வலர்களில் ஒருவராக பிப்ஸ் பங்கேற்றார். இவர்களில் பிப்ஸ் உட்பட பத்து ஆர்வலர்கள் காவல்துறையினரின் தடுப்புகளை உடைத்துக்கொண்டு சாலையில் அமர்ந்தும் சங்கிலியால் தங்களைப் பிணைத்துக் கொண்டும் விலங்குகளை ஏற்றி வந்த பொதியுந்தினை நிறுத்த முயன்றனர். அதில் எதிர்பாராத விதமாக அந்த பொதியுந்தின் சக்கரங்களில் பிப்ஸ் சிக்கிக் கொண்டதில் அவரது முதுகெலும்பு முறிந்தது.